Sláttur hófst í morgun á nokkrum bæjum á Vesturlandi . Á Hvanneyri og Hesti í Borgarfirði var borið út í morgun og slegnir rúmir 20 hektarar . Snorri Sigurðsson , framkvæmdastjóri búrekstrarsviðs LbhÍ sagði í samtali við Skessuhorn að sprettan væri ágæt og alveg ljóst að heygæði í þessum fyrsta slætti yrðu góð . Þá sagði hann einnig gott útlit vera með kornsprettu . Í spá Veðurstofunnar er gert ráð fyrir hægri norðlægri átt næstu daga og að létti til í dag . Að sögn Torfa Jóhannessonar , ráðanautar hjá BV er spretta víðast hvar góð þrátt fyrir fremur kalt veður í vor og fyrri hluta sumars og þá sérstaklega í innsveitum . “ Blaðvöxtur er góður og útlit fyrir heyfeng yfir meðallagi , ” sagði Torfi í samtali við Skessuhorn . Hann sagðist gera ráð fyrir því að margir bændur myndu nýta sér flæsuna sem nú er í kortunum , þá sérstaklega kúabændur sem slá tún sín tvisvar eða jafnvel oftar . Ljósmynd frá Hvanneyri : Þórunn Edda Bjarnadóttir .